Συριακές προεδρικές εκλογές 2021

Στις 26 Μαΐου 2021 διεξήχθησαν προεδρικές εκλογές στη Συρία.

Ο Πρόεδρος Μπασάρ αλ Άσαντ επανεξελέγη για μία τέταρτη θητεία με το 95,1% των ψήφων. Ακόμα δύο υποψήφιοι συμμετείχαν στην προεδρική εκλογή, ο πρώην υπουργός Αμπντούλαχ Σαλούμ Αμπντούλαχ και ο Μαχμούντ Αχμέντ Μαρέι, ένας αρχηγός της αντιπολίτευσης.

Ιστορικό 
Η διεξαγωγή των εκλογών έγινε με τον Συριακό πόλεμο να συνεχίζεται για πάνω από μία δεκαετία. Έχει αφήσει μεγάλες απώλειες, πάνω από 400.000 θανάτους και σοβαρή μεταναστευτική κρίση. Εκτιμάται ότι πάνω από 6,6 εκατομμύρια Σύριοι έχουν εγκαταλείψει τη χώρα ενώ γύρω στα 6,7 εκατομμύρια είναι εσωτερικά εκτοπισμένοι. Πολλοί εκπρόσωποι της διεθνούς κοινότητας, της Ε.Ε. και των Ηνωμένων Πολιτειών, είπαν ότι οι εκλογές αυτές «δεν καλύπτουν τα διεθνή πρότυπα για ελεύθερη και δίκαιη διεξαγωγή» και τις χαρακτήρισαν ως «φάρσα» ή και «απάτη». Ως απάντηση στις ξένες παρεμβάσεις, η Συριακή κυβέρνηση προσκάλεσε φιλικές προς αυτήν χώρες: Ρωσία, Ιράν, Κίνα, Κούβα, Αλγερία, Ομάν, Μαυριτανία, Αρμενία, Βενεζουέλα, Λευκορωσία, Νότια Αφρική, Ισημερινό, Νικαράγουα και Βολιβία, να στείλουν απεσταλμένους για να παρακολουθήσουν τη διεξαγωγή.

Τα βορειοανατολικά κυβερνεία της Συρίας Ράκκα και αλ Χασακά και ένα μέρος του Ντέιρ αλ Ζορ είναι κατεχόμενα από τους Κούρδους των Συριακών Δημοκρατικών Δυνάμεων. Η πολιτική τους πτέρυγα, το Συριακό Δημοκρατικό Συμβούλιο, έκλεισε όλους τους δρόμους προς τις περιοχές της επίσημης Συριακής κυβέρνησης, χερσαίους και θαλάσσιους, για να εμποδίσουν την προσέλευση των εκλογέων από τις περιοχές τους στην ψηφοφορία. Οι στρατιωτικές επιχειρήσεις στα βορειοανατολικά συνεχίζονται.

Το Κυβερνείο Ιντλίμπ είναι κατεχόμενο από τις επαναστατικές δυνάμεις και τις άλλες παρατάξεις της Συριακής Αντιπολίτευσης. Στην πόλη του Ιντλίμπ έκαναν διαδηλώσεις και μεγάλη συγκέντρωση για να απορρίψουν τις υποτιθέμενες εκλογές του Άσαντ και τον μισθοφόρων του, και επιβεβαίωσαν ότι θα συνεχίσουν την επανάστασή τους. Οι διενέξεις με τους πιστούς στον Άσαντ συνεχίζονται.

Τα υψώματα του Γκολάν στο κυβερνείο Νταράα είναι κατεχόμενα από το Ισραήλ. Εκεί διαδήλωσαν για να απορρίψουν την προεδρική εκλογή χαρακτηρίζοντάς την ως θέατρο και ψεύτικη.

Εκλογικό σύστημα 
Σύμφωνα με το Συριακό Σύνταγμα του 2012 ο Πρόεδρος εκλέγεται με δημοκρατικές, άμεσες εκλογές για επταετή θητεία. Το εκλογικό σύστημα είναι απλό πλειοψηφικό δύο γύρων. Ο υποψήφιος που θα εξασφαλίσει την απόλυτη πλειοψηφία, δηλαδή πάνω από 50% των ψήφων, θα ανακηρυχθεί νικητής. Αν στον πρώτο γύρο δεν αναδειχθεί νικητής, τότε διεξάγεται δεύτερος γύρος στον οποίο συμμετέχουν οι δύο υποψήφιοι που επικράτησαν στον πρώτο. Δικαίωμα υποψηφιότητας έχουν όλοι οι πολίτες της Συρίας, ηλικίας άνω των 40 ετών, υπό την προϋπόθεση να έχουν την Συριακή ιθαγένεια από τη γέννησή τους, να έχουν διαμείνει στη Συρία για τουλάχιστον 10 συνεχόμενα χρόνια και να μην έχουν αποστερηθεί το δικαίωμα με δικαστική απόφαση. Οι υποψηφιότητες υποβάλλονται στο Ανώτατο Συνταγματικό Δικαστήριο και πρέπει να συνοδεύονται από τις υπογραφές 35 μελών του Συριακού κοινοβουλίου. Κάθε βουλευτής της Συριακής Λαϊκής Συνέλευσης μπορεί να υποστηρίξει μόνο έναν υποψήφιο για την προεδρική εκλογή.

Υποψήφιοι 
Από τους 51 υποψήφιους που υπέβαλλαν αίτηση στο Συνταγματικό Δικαστήριο μόνο τρεις προκρίθηκαν για να συμμετάσχουν επίσημα στην προεδρική εκλογή.

 Μπασάρ αλ Άσαντ: έχει διατελέσει τρεις θητείες ως Πρόεδρος, από το 2000 ως τώρα, και διεκδικεί μία τέταρτη. Ηγείται στο παράρτημα του κόμματος Μπάαθ στη Συρία. 
 Μαχμούντ Αχμέντ Μαρέι: ο 64χρονος δικηγόρος είναι πολιτικός της αντιπολίτευσης. Στην προεκλογική του εκστρατεία είπε ότι μπήκε στον αγώνα της εκλογής «παρόλο που το αποτέλεσμα είναι γνωστό εκ των προτέρων». Στο πρόγραμμά του μίλησε για: «απελευθέρωση των κρατούμενων αντιρρησιών συνείδησης» και «σχηματισμό μίας συμμετοχικής εθνικής κυβέρνησης ενότητας με την πραγματική συμμετοχή της αντιπολίτευσης».
Αμπντούλαχ Σαλούμ Αμπντούλαχ: ο 65χρονος δικηγόρος ήταν βουλευτής το 2003-2007 και 2012-2016 και Υπουργός Λαϊκών Υποθέσεων το 2016-2020. Σε αυτές τις εκλογές συμμετέχει ως ανεξάρτητος πολιτικός και όχι ως εκπρόσωπος του κόμματός του, το οποίο ως μέλος του Εθνικού Προοδευτικού Μετώπου υποστηρίζει τον Άσαντ.

Διεξαγωγή 
Στο ένα τρίτο της χώρας που παραμένει τόπος διενέξεων του πολέμου δεν έγιναν εκλογές. Ο Άσαντ ψήφισε στην Ντούμα, μαζί με τη σύζυγό του, την Άσμα.

Αποτελέσματα

Μετά τις εκλογές 
Διατυπώθηκαν υποψίες για «νοθεία» στις εκλογές, επειδή ο πραγματικός αριθμός ψηφοφόρων είναι μικρότερος από αυτόν που ανακοινώθηκε.

Η Συριακή κυβέρνηση άνοιξε πυρ στην Νταράα κατά των διαδηλωτών που δεν αποδέχτηκαν το αποτέλεσμα της εκλογής.

Διεθνείς αντιδράσεις 

 : Ο Πρόεδρος Πούτιν συνεχάρη τον Άσαντ για την επανεκλογή του. Τόνισε ότι η Ρωσία θα συνεχίσει να υποστηρίζει τη Συρία στον αγώνα κατά των τρομοκρατών και στην πολιτική διευθέτηση των ζητημάτων και στην αποκατάσταση της χώρας μετά το πέρας των συγκρούσεων.

Παραπομπές 

Εκλογές στη Συρία
Εκλογές του 2021